作者:元結
標題:別何員外
內容:誰能守清躅，誰能嗣世儒。吾見何君饒，為人有是夫。黜官二十年，未曾暫崎嶇。終不病貧賤，寥寥無所拘。忽然逢知己，數月領官符。猶是尚書郎，收賦來江湖。人皆悉蒼生，隨意極所須。比盜無兵甲，似偷又不如。公能獨寬大，使之力自輸。吾欲探時謠，為公伏奏書。但恐抵忌諱，未知肯聽無。不然且相送，醉歡於坐隅。